Vibeke Grave (S), 2011-05-06:
Regeringen skriver i sin regionalpolitiske redegørelse, at den ønsker et Danmark i balance.
Med beslutningsforslag nr. B 98 om nedsættelse af en udkantskommission ønsker Socialdemokraterne og SF at give dem redskaberne til at leve op til deres egen målsætning.
Danmark har gennem de seneste år oplevet en centralisering af det offentlige Danmark, som næsten ingen – hverken politikere eller borgere – havde fantasi til forestille sig.
Kommuner, politi, sygehuse, domstole, skoler og meget andet er blevet lagt sammen i rask tempo og flyttet til de mere befolkningstunge områder i Danmark.
Nøgleordet i centraliseringen har været, at stort er godt.
Derfor er regeringen efterfølgende gået endnu videre med sin centraliseringsdille.
De har nu samlet skatteområdet på nogle få enheder rundtomkring i landet og roser sig i den sammenhæng af, at de har sendt arbejdspladser ud i landet.
De glemmer bare at fortælle, at de arbejdspladser, der blev flyttet, kom fra de andre yderområder og yderkanter og ikke skabte en bedre fordeling af de offentlige arbejdspladser i Danmark.
Og nu vil de lave samme øvelse med Udbetaling Danmark.
Det fremgår også af regeringens egen regionalpolitiske redegørelse fra 2010, at yderområderne har oplevet en befolkningstilbagegang over en 10-årig periode.
Nye tal fra Danmarks Statistik skønner, at der i 2025 vil være 100.000 flere københavnere, mens der i 2040 vil være 7.000 færre på Lolland.
Den nuværende udvikling har efterladt et danmarkskort, hvor vækst og udvikling falder i nogle bestemte geografiske områder, hvor man oplever befolkningstilvækst, mens man i andre dele af landet oplever manglende vækst og udvikling og desværre også en hastig affolkning.
Derfor lægger beslutningsforslaget her op til, at der skal fokuseres bredt på problemerne i yderkommunerne, uanset hvor i Danmark de ligger.
Yderområdernes arbejdsmarked er kendetegnet ved, at man har haft mange ansatte på produktionsarbejdspladser, og at befolkningen har færre uddannelsesår pr. indbygger.
Den nuværende økonomiske krise har forværret situationen omkring de private arbejdspladser, idet mange af de produktionsarbejdspladser, som hidtil har været omdrejningspunktet for en landsdel, har drejet nøglen om på grund af tidernes ugunst eller er flyttet til udlandet.
Når en virksomhed som Vestas lukker sine aktiviteter ned i yderkommunerne og dermed sætter knap 2.000 arbejdspladser over styr, så går det ud over yderområderne i Danmark.
Det er arbejdspladser, som det bliver svært at erstatte med andre, fordi Danmark har tabt næsten 170.000 arbejdspladser i forbindelse med den økonomiske krise.
Det er en udvikling, Danmark ikke har råd til.
Dertil er vi for lille et land.
Alle dele af landet skal bidrage til at sikre Danmark vækst og udvikling, og alle dele skal til gengæld også høste frugterne i form af øget udvikling og velfærd.
Derfor fremsætter Socialdemokraterne og SF dette beslutningsforslag for at få en analyse af problemets omfang, samt hvilke tiltag regeringen bør sætte i værk for at imødegå den hidtidige udvikling.
Vi forestiller os, at kommissionen skal afslutte sit arbejde i folketingsåret 2011-12 og forinden have fremsendt en midtvejsrapport.
Vi ønsker at få udarbejdet nogle forslag til, hvordan vi undgår at opdele Danmark i et A- og B-hold, en udvikling, som vi i øjeblikket må konstatere pågår.
Vi vil have spredt vækst, økonomi og offentlig service ud i hele landet.
Mange af de kommuner, der modtager ekstraordinær hjælp fra indenrigsministeren, har skåret så dybt i deres velfærdsydelser, at de efterhånden ikke har flere steder at finde besparelser.
For kommunalreformen og den efterfølgende udligningsreform løste ikke problemerne for de fattige kommuner.
Det er vores pligt at rette op på de fejltagelser nu og i stedet forsøge at skabe en udvikling, der på sigt giver alle kommuner i Danmark vækst og udvikling.
Med disse ord skal jeg anbefale beslutningsforslaget til det øvrige Folketing.